ກອງປະຊຸມເຊື່ອມຊຶມກົດລະບຽບ ຂອງພັກປະຊາຊົນ ປະຕິວັດລາວ ສະໄໝທີ X
ຕອນເຊົ້າຂອງວັນທີ 19 ກັນຍາ 2016 ຢູ່ທີ່ສະໂມສອນ ສມປຊ ໄດ້ຈັດກອງປະຊຸມເຊື່ອມຊຶມບາງເນື້ອໃນ ແລະ ວິທີການຈັດຕັ້ງປະຕິບັດກົດລະບຽບຂອງພັກປະຊາຊົນ ປະຕິວັດລາວ ສະໄໝທີ X ພາຍໃຕ້ການບັນ ຍາຍຂອງ ສະຫາຍ ຮສ ພູວົງ ອຸ່ນຄຳແສນ ຮອງເລຂາຄະນະບໍລິຫານງານພັກ, ຮອງຫົວໜ້າ ສມປຊ, ໃນພິທີດັ່ງກ່າວ ຍັງມີ ຫົວໜ້າ ກົມ, ຫ້ອງການ, ຄະນະວິຊາ, ສູນຂໍ້ມູນຂ່າວສານ, ພະນັກງານ, ຄູ-ອາຈານ ແລະນັກສຶກສາທີ່ເປັນສະມາຊິກພັກເຂົ້າຮ່ວມຢ່າງພ້ອມພຽງ.
ສະຫາຍ ຮສ ພູວົງ ອຸ່ນຄຳແສນ ກ່າວວ່າ: ການເຊື່ອມຊຶມຄັ້ງນີ້ ເພື່ອແນໃສ່ເຮັດໃຫ້ກົດລະບຽບພັກສະ ໄໝທີ X ໄດ້ຮັບການຈັດຕັ້ງປະຕິບັດຢ່າງຖືກຕ້ອງ, ຄົບຖ້ວນ, ເຂັ້ມງວດ ແລະເປັນເອກະພາບໃນທົ່ວພັກ. ນອກນັ້ນ, ທ່ານຍັງໄດ້ອະທິບາຍເນື້ອໃນບາງໝວດ, ບາງມາດຕາໃຫ້ລະອຽດ, ຈະແຈ້ງຂຶ້ນຕື່ມ ທັງນີ້ກໍເພື່ອເຮັດໃຫ້ ພະນັກງານ, ຄູ-ອາຈານ ແລະນັກສຶກສາ ໄດ້ຮັບຮູ້ ແລະເຂົ້າໃຈເປັນເອກະພາບ, ກຳແໜ້ນໃນການຈັດຕັ້ງປະຕິ ບັດກົດລະບຽບຂອງພັກເຂົ້າໃນວຽກງານຈັດຕັ້ງ, ກໍ່ສ້າງພັກ, ໃຫ້ມີຄວາມເຂັ້ມແຂງ ແລະສັກສິດໃນທົ່ວພັກ; ເຮັດ ໃຫ້ສະມາຊິກພັກພາຍໃນ ສມປຊ ແລະ ນັກສຶກສາທຸກສະຫາຍ ມີຄວາມຈົງຮັກພັກດີ, ເປັນຜູ້ມີມາດຕະຖານຖືກ ຕ້ອງ, ໄດ້ຮັບບັດສະມາຊິກພັກ ແນໃສ່ເຮັດໃຫ້ສະມາຊິກພັກແຕ່ລະສະຫາຍ ຕັ້ງໜ້າແຂ່ງຂັນເຝິກຝົນຫຼໍ່ຫຼອມຕົນ ເອງໃຫ້ໄດ້ຕາມມາດຕະຖານທີ່ກຳນົດໄວ້, ຮັບປະກັນເຮັດໃຫ້ພາຍໃນພັກ ມີຄວາມປອດໃສ, ເຂັ້ມແຂງ ແລະ ໜັກແໜ້ນ ທັງເປັນການຄຸ້ມຄອງ ແລະປ້ອງກັນສະມາຊິກພັກພາຍໃນ ສມປຊ ໃຫ້ເປັນລະບົບຢ່າງຕັ້ງໜ້າ.
ພ້ອມດຽວກັນນັ້ນ, ຍັງໄດ້ຮັບຟັງການເຜີຍແຜ່ເອກະສານວ່າດ້ວຍການຈັດຕັ້ງປະຕິບັດກົດລະບຽບ ຂອງພັກສະໄໝທີ X ກ່ຽວກັບ ວຽກງານຕິດຕາມ, ກວດກາຂອງພັກ ແລະຄະນະໜ່ວຍພັກແຕ່ລະຂັ້ນ ເຊິ່ງເປັນກຽດ ບັນຍາຍໂດຍ ສະຫາຍ ປທ ນ. ບຸນມີ ຈຸນລະຈັກ ຄະນະພັກ, ປະທານກວດກາພັກ-ລັດ ສມປຊ ໂດຍເນື້ອໃນເອກະສານໄດ້ແນະນຳເນັ້ນເຖິງ ຄະນະພັກ, ຄະນະກວດກາແຕ່ລະຂັ້ນ ແລະສະມາຊິກພັກ ໃຫ້ຮັບຮູ້-ເຂົ້າໃຈຢ່າງເລິກເຊິ່ງ ຕໍ່ເນື້ອໃນໃນກົດລະບຽບຂອງພັກ ທີ່ໄດ້ກຳນົດໃນໝວດທີ X, ມາດຕາ 44, 45, 46 ກ່ຽວກັບວຽກງານຕິດຕາມ, ກວດກາຂອງພັກ ແລະຄະນະກວດກາພັກແຕ່ລະຂັ້ນ ແລະມາດຕາ 57 ກ່ຽວກັບການຈັດຕັ້ງປະຕິບັດກົດລະບຽບຂອງພັກ ທັງນີ້ກໍເພື່ອເປັນບ່ອນອີງໃນການເຄື່ອນໄຫວຈັດຕັ້ງປະຕິບັດວຽກງານຕິດຕາມ, ກວດກາໃຫ້ແກ່ການຈັດຕັ້ງພັກ, ຄະນະກວດກາພັກແຕ່ລະຂັ້ນ ແລະສະມາຊິກທົ່ວປະເທດ.
ພາບ ແລະ ຂ່າວໂດຍ: ຕາອັອດ ແສນທະວີສຸກ.